KOMISIJOS SPRENDIMAS
2004 m. spalio 29 d.
dėl 2004 m. Bendrijos finansinės paramos, skirtos padengti Belgijos ir Portugalijos išlaidas kovojant su augalams ar augalų produktams kenksmingais organizmais
(pranešta dokumentu Nr. K(2004) 4181)
(autentiški tik tekstai prancūzų, olandų ir portugalų kalbomis)
(2004/772/EB)
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB (1) dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (toliau - direktyva), ypač į jos 23 straipsnį,
kadangi:
(1)
Pagal direktyvą Bendrija gali suteikti valstybei narei finansinę paramą, skirtą padengti išlaidas, tiesiogiai susijusias su būtinomis priemonėmis, kurių buvo imtasi arba kurių planuojama imtis kovai su kenksmingais organizmais, įvežtais iš trečiųjų šalių arba iš kitų Bendrijos sričių, siekiant juos išnaikinti, o jei tai neįmanoma - neleisti jiems plisti.
(2)
Belgija ir Portugalija sudarė po veiksmų programą, skirtą išnaikinti į jų teritorijas patekusius augalams kenksmingus organizmus. Šiose programose nurodomi siektini tikslai, priemonės, kurių buvo imtasi, jų trukmė ir jų kaina. Jos kreipėsi dėl Bendrijos finansinės paramos šioms programoms skyrimo per direktyvoje nustatytą laiko tarpą ir pagal 2002 m. birželio 14 d. Komisijos reglamentą (EB) Nr. 1040/2002 (2), nustatantį išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo ir panaikinantis Reglamentą (EB) Nr. 2051/97 (toliau - reglamentas).
(3)
Belgijos ir Portugalijos išlaidos, į kurias atsižvelgiama šiame sprendime, yra tiesiogiai susijusios su direktyvos 23 straipsnio 2 dalies a ir b punktuose nurodytais reikalais.
(4)
Belgijos ir Portugalijos pateikta techninė informacija suteikė Komisijai galimybę kruopščiai ir išsamiai išanalizuoti situaciją; Augalų sveikatos nuolatinis komitetas taip pat atidžiai ištyrė informaciją. Komisija nusprendė, kad direktyvos 23 straipsnyje numatytos finansinės paramos suteikimo sąlygos buvo įvykdytos.
(5)
Todėl reikėtų numatyti Bendrijos finansinę paramą, padengiančią dalį šių programų išlaidų.
(6)
Iš Bendrijos finansinės paramos galima padengti iki 50 % reikalavimus atitinkančių išlaidų. Išskyrus programą, kuriai pagal direktyvos 23 straipsnio 5 dalies 3 pastraipą turi būti taikomas paramos sumažinimas, Bendrijos finansinis įnašas pagal šį sprendimą turėtų būti 50 %.
(7)
Portugalijos pateiktai programai jau buvo teikiama Bendrijos finansinė parama pagal Komisijos sprendimus 2001/811/EB (3), 2002/889/EB (4) ir 2003/787/EB (5). Direktyvos 23 straipsnio 5 dalies 3 pastraipoje numatytas naikinimo priemonių taikymo laikotarpis šiai programai buvo pratęstas, nes ištyrus situaciją buvo padaryta išvada, kad šių naikinimo priemonių tikslas tikriausiai bus pasiektas per priimtiną laikotarpį. Bendrijos finansinė parama šiai programai buvo palaipsniui mažinama pagal 23 straipsnio 5 dalies 3 pastraipos nuorodas.
(8)
Šio sprendimo 2 straipsnyje nurodyta parama nepažeidžia veiksmų, kurių buvo imtasi, ar kurių dar bus imtasi, siekiant tikslo išnaikinti ar kontroliuoti atitinkamus pavojingus organizmus.
(9)
Šis sprendimas nepažeidžia pagal direktyvos 24 straipsnį Komisijos atliekamos patikros išvadų apie tai, ar kenksmingi organizmai atsirado dėl nepakankamų tyrimų ar dėl patikrinimų ir tokios patikros pasekmių.
(10)
Pagal Tarybos reglamento (EB) Nr. 1258/1999 3 straipsnio 2 dalį (6), veterinarijos ir augalų sveikatos priemonės, kurias įgyvendinti buvo imtasi laikantis Bendrijos taisyklių, finansuojamos iš Europos žemės ūkio orientavimo ir garantijų fondo Garantijų skyriaus. Šių priemonių finansinę kontrolę reglamentuoja minėto reglamento 8 ir 9 straipsniai, nepažeidžiant Reglamento (EB) 1040/2002 ir Direktyvos 23 straipsnio 8 ir 9 dalies nuostatų.
(11)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo dokumentu patvirtinamas 2004 m. Bendrijos finansinės paramos skyrimas siekiant padengti Belgijos ir Portugalijos išlaidas, tiesiogiai susijusias su būtinomis priemonėmis, kaip nurodyta Direktyvos 2000/29/EB 23 straipsnio 2 dalyje, kurių buvo imtasi kovojant su atitinkamais organizmais pagal šio sprendimo priede išvardytas naikinimo programas.
2 straipsnis
1. 1 straipsnyje nurodyta bendra finansinės paramos suma yra 576 549 EUR.
2. Bendrijos finansinės paramos, skiriamos kiekvienai naikinimo programai ir kiekvieniems įgyvendinimo metams, maksimalios sumos yra tokios, kokios nurodytos šio spendimo priede.
3. Gauta maksimali Bendrijos finansinė parama suinteresuotoms valstybėms narėms yra tokia:
-
Belgijai - 210 485 EUR
-
Portugalijai - 366 064 EUR
3 straipsnis
Atsižvelgiant į Komisijos atliktus patikrinimus remiantis Direktyvos 2000/29/EB 24 straipsniu, Bendrijos finansinė parama, kaip nurodyta priede, išmokama tik tada, kai:
a)
laikantis reglamente, ypač jo 1.2 ir 2 straipsniuose, išdėstytų nuostatų, Komisijai pateikiami atitinkamais dokumentais patvirtinti įrodymai, kad buvo imtasi priemonių;
b)
suinteresuotos valstybės narės Komisijai pateikė prašymą išmokėti Bendrijos finansinę paramą pagal Reglamento (EB) 1040/2002 5 straipsnyje išdėstytas nuostatas.
4 straipsnis
Šis sprendimas skirtas Belgijos Karalystei ir Portugalijos Respublikai.
Priimta Briuselyje, 2004 m. spalio 29 d.